Asmenvardžių rašymas  (1-a pamokėlė)

Jei asmuo turi dvi pavardes, jos rašomos su brūkšneliu (be tarpų), pvz.: Kiškytė-Vilkienė, Paukštienė-Vanagienė, Jonaitytė-Johnson. Brūkšnelis nerašomas, jei kuri nors pavardės dalis nesavarankiška ir nekaitoma, pvz., Put Putarleckis.

Tarp dviejų to paties asmens vardų brūkšnelis nerašomas, pvz.: Jonas Motiejus Norvaiša, Motiejus Kazimieras Sarbievijus, Marija Jolanta Katinienė. 

Karalių, karalienių (krikščioniškos tradicijos), popiežių ir šventųjų vardų paprastai vartojamos tradicinės formos, pvz.: Ispanijos karalius Pilypas VI (isp. Felipe VI), Švedijos karalius Karolis Gustavas (šved. Carl Gustaf), Didžiosios Britanijos karalienė Elžbieta II (angl. Elizabeth II), popiežius Pranciškus (lot. Franciscus), šventasis Petras, šventasis Jonas, šventoji Teresė. 
Iš didžiosios raidės rašoma asmenvardžio daugiskaita, vartojama tiesiogine reikšme, t. y. kai žymimi keli tą patį asmenvardį turintys asmenys, pvz.: Klasėje mokosi trys Kamilės. 
Kai asmens vardas kaip stiliaus figūra vartojamas daugiskaitos forma ir apibendrinamas daugeliui tokių pačių ypatybių turinčių asmenų, jis netenka individualios išskiriamosios reikšmės ir rašomas iš mažosios raidės (ne sakinio pradžioje), pvz.: Verta atkreipti dėmesį į augančius einšteinus, mocartus, pitagorus – jie mūsų visuomenės ateitis. Esame talentinga tauta, išauginusi čiurlionius, sabonius, asadauskaites, meilutytes. 

Pereinamaisiais atvejais, kai tikrinio asmenvardžio vienaskaita vartojama ne individualiąja, o ypatybės apibendrinamąja reikšme, galima rašyti ir iš didžiosios, ir iš mažosios raidės, pvz., Tu mano Mocartas / mocartas. 
Jei asmenvardis, kuriuo perkeltine reikšme įvardijama menininko kūryba, siejamas tik su vienu asmeniu, toks žodis išlaiko savo individualiąją reikšmę ir pradedamas rašyti didžiąja raide, pvz.:  Vienu metu reikėjo dainuoti Verdį ir Monteverdį. „Čia Sauka, ir čia, ir čia“, – rodo paveikslus Dusetų dailės galerijos direktorius. Mokytoja mokinius pakvietė skaityti, deklamuoti ar dainuoti Maironį. 

Iš asmenvardžių atsiradę bendriniai žodžiai rašomi mažąja raide, pvz.:  donkichotas „taurus, drąsus, bet atitrūkęs nuo realybės svajotojas“ (pagal ispanų rašytojo Migelio Servanteso (Cervantes) romano herojaus vardą), donžuanas „lengvabūdis moterų suvedžiotojas“ (pagal viduramžių ispanų legendų herojaus Don Žuano (Juan) vardą).

